Nr. ................/CB/.............................

**REFERAT DE APROBARE**

***a procedurii și formularelor utilizate pentru aplicarea capitolului II din Ordonanța Guvernului nr. 6/2019 privind instituirea unor facilităţi fiscale***

Prezentul referat de aprobare este elaborat în conformitate cu prevederile art. 6 alin. (3) și art. 30 alin. (1) lit. c) și alin. (2) din Legea nr. 24/2000 privind normele de tehnică legislativă pentru elaborarea actelor normative, republicată, cu modificările și completările ulterioare, reprezentând *instrumentul de prezentare și motivare a proiectului de Ordin privind aprobarea* *procedurii și formularelor utilizate pentru aplicarea capitolului II din Ordonanța Guvernului nr. 6/2019 privind instituirea unor facilităţi fiscale.*

**Baza legală a proiectului de ordin supus aprobării** o constituie prevederile:

- art. 37 alin. (3) din Ordonanța Guvernului nr. 6/2019 privind instituirea unor facilităţi fiscale, potrivit cărora: ”*În cazul obligaţiilor bugetare administrate de alte instituţii sau autorităţi publice, cu excepţia unităţilor administrativ-teritoriale şi a subdiviziunilor administrativ-teritoriale ale municipiului Bucureşti, procedura de aplicare a cap. II se aprobă de conducătorul instituţiei sau autorităţii publice, cu avizul Ministerului Finanţelor Publice, în termen de 30 de zile de la data intrării în vigoare a prezentei ordonanţe*.”;

- art. 11 alin. (4) din Ordonanţa de urgenţă a Guvernului nr. 196/2005 privind Fondul pentru mediu, aprobată cu modificări şi completări prin Legea nr. 105/2006, cu modificările şi completările ulterioare, conform cărora:”*Formularele şi instrucţiunile de utilizare a acestora privind administrarea creanţelor datorate bugetului Fondului pentru mediu se aprobă prin ordin al conducătorului autorităţii publice centrale pentru protecţia mediului şi pădurilor.”;*

- art. 342 alin. (3) din Legea nr. 207/2015 privind Codul de procedură fiscală, cu modificările şi completările ulterioare, potrivit cărora: ”*Formularele necesare şi instrucţiunile de utilizare a acestora, privind realizarea creanţelor bugetului general consolidat administrate de alte autorităţi publice care administrează creanţe fiscale, precum şi orice norme sau instrucţiuni necesare aplicării unitare a prezentului cod se aprobă prin ordin al ministrului de resort sau al conducătorului instituţiei publice, după caz, cu avizul Ministerului Finanţelor Publice.”*

### **Rațiunea juridică a** **proiectului de ordin supus aprobării**este determinată de reglementarea unor facilităţi fiscale prin intrarea în vigoare a Ordonanței Guvernului nr. 6/2019. Același act normativ stabilește, în cazul obligaţiilor bugetare administrate de alte instituţii publice, obligativitatea aprobării unei proceduri de aplicare a capitolului II din ordonanață.

**În fapt,** prin actul normativ propus se urmărește asigurarea cadrului legal necesar pentru acordarea de Administrația Fondului pentru Mediu de facilități fiscale, respectiv procedura de aplicare a capitolului II din Ordonanța Guvernului nr. 6/2019, precum și formularele care vor fi utilizate în cadrul acestei proceduri.

Ținând cont de importanța activității de administrare fiscală realizată de Administrația Fondului pentru Mediu, se constată necesitatea elaborării prezentului proiect de act normativ.

Pentru motivele invocate, vă rugăm să aprobați ***Ordinul privind aprobarea*** ***procedurii și formularelor utilizate pentru aplicarea capitolului II din Ordonanța Guvernului nr. 6/2019 privind instituirea unor facilităţi fiscale.***

**PREȘEDINTE,**

**Cornel BREZUICĂ**

Director Direcția Juridică,

Emilia Pavel

Șef serviciu Analiză și Avizare DJ,

Andreea Coman